“รร.สามเสน-สายน้ำผึ้ง” ประกาศปิดชั่วคราว หลังพบเสี่ยงสัมผัส “ทหารอียิปต์-ลูกทูตซูดาน”
"รร.สามเสน-สายน้ำผึ้ง" ประกาศปิดชั่วคราว สกัด "โควิด-19" หลังพบเสี่ยงสัมผัส "ทหารอียิปต์-ลูกทูตซูดาน" 
"รร.สามเสน-สายน้ำผึ้ง" ประกาศปิดชั่วคราว สกัด "โควิด-19" หลังพบเสี่ยงสัมผัส "ทหารอียิปต์-ลูกทูตซูดาน"
14 ก.ค. 2563

โรงเรียนสามเสนวิทยาลัย ประกาศปิดสถานศึกษาเป็นเวลา 1 วัน ในวันที่ 15 ก.ค.63 เพื่อทำความสะอาดบริเวณโรงเรียน เนื่องด้วยสถานการณ์ปัจจุบันการแพร่ระบาดของโรคติดเชื้อไวรัวโคโรนา 2019 (โควิด-19) ที่มีการระบาดอย่างต่อเนื่องในหลายประเทศทั่วโลกอย่างรวดเร็ว ทำให้การระบาดของเชื้อไวรัสโควิด-19 จัดเป็นภาวะฉุกเฉินด้านการสาธารณสุข
รายงานข่าว เปิดเผยว่า การประกาศปิดโรงเรียนดังกล่าว เนื่องจากพบว่ามีนักเรียนคนหนึ่งไปเที่ยวพร้อมครอบครัว และเข้าพักในโรงแรม ดีวารี ดีว่า เซ็นทรัล ระยอง ในช่วงเดียวกับที่คณะทหารอียิปต์ที่มีผู้ติดเชื้อโควิด-19 รายหนึ่งรวมอยู่ด้วย ผู้บริหารโรงเรียนจึงให้นักเรียนในห้องเดียวกันกลับบ้านตั้งแต่ช่วงบ่ายวันนี้ (14 ก.ค.)​ และปิดชั่วคราวในวันพรุ่งนี้
ขณะที่โรงเรียนสายน้ำผึ้ง ออกประกาศเรื่อง ปิดสถานศึกษาด้วยเหตุพิเศษ ตั้งแต่วันที่ 15-17 ก.ค.63 โดยให้นักเรียนเรียนผ่านระบบออนไลน์ของทางโรงเรียน เนื่องด้วยสถานการณ์การแพร่ระบาดของโรคติดเชื้อไวรัสโควิด-19 กระทรวงศึกษาธิการ ตระหนักถึงความปลอดภัยในชีวิตของ นักเรียน นักศึกษา ที่จะได้รับผลกระทบจากการแพร่ระบาดดังกล่าว
เนื่องจากสถานการณ์ล่าสุดพบว่ามีผู้ติดเชื้อโควิด-19 เข้าพักในคอนโดมิเนียมในซอยสุขุมวิท 26 ใกล้กับสถานศึกษา และเดินทางไปหลายสถานที่ ซึ่งเป็นสถานที่ที่อยู่บริเวณโดยรอบของสถานศึกษา
ในการนี้ทางโรงเรียนสายน้ำผึ้งตระหนักถึงความปลอดภัยของนักเรียน ข้าราชการครู และบุคลากรทางการศึกษา จึงประกาศปิดสถานศึกษาด้วยเหตุพิเศษดังกล่าว